
REZUMAT 


Cercetarea de faţă își propune să ilustreze, pornind de la ideea evoluţiei și funcției marilor 
scene de ansamblu în spectacolul de operă, relația indisolubilă dintre dramaturgia scenică și 
cea muzicală, prin coagularea întregii forțe expresive a unei opere într-un singur punct de 
maximă eficacitate a tensiunii, cu ramificații scenice şi muzicale în momente cheie ulterioare 
ale operei. Vom evidenția acest aspect, tipic concepției muzical-dramaturgice romantice 
inaugurat de operele de maturitate ale lui Giuseppe Verdi, prin intermediul analizei scenei 
de ansamblu din finalul actului al doilea (scena auto-da-fe-ului) al operei Don Carlo 
(versiunea în 4 acte, în limba italiană) de Giuseppe Verdi, în care dramaturgia muzicală a 
întregii opere se construiește pe trei „gesturi” muzicale pregnante recurente: intervalul de 
cvartă, ca element melodic, repetarea unui acord, ca proiecție armonică și formula trioletului 
izoritmic, ca element de motricitate ritmică. 


Cuvinte-cheie: opera, Verdi, ansamblu, dramatic, cor 


Tradiția marilor scene de ansamblu se confundă în istoria genului 
muzical-dramatic cu începuturile operei franceze, cu un prim moment de apogeu 
în creația lui Jean-Baptiste Lully. Apoi, în operele lui Rameau și ale 
contemporanilor săi, a căror structură comporta în mod obligatoriu cinci acte, 
dintre care al doilea era dedicat numerelor de balet, scena de ansamblu coagula 

toate forțele vizual-auditive ale întregului spectacol: decoruri, lumini, costume, 
întregul aparat vocal — soliști și cor — cu concursul tutti-ului orchestral. Era de cele 
mai multe ori o scenă statică, cu aspect îngheţat, care permitea compozitorului să 
utilizeze cu eficiență maximă expresivitatea strict muzicală, spre care convergea 
întreaga atenţie a publicului.! Acest moment central al operei baroce franceze, spre 
care ţintea întreaga dramaturgie a tramei, a devenit în istoria genului modelul 
absolut, preluat apoi în opera de belcanto italiană, al cărei prototip — atât ca vector 
de construcţie, cât mai ales ca notorietate — este celebrul sextet din Lucia di 
Lammermoor de Gaetano Donizetti, Chi mi frena in tal momento (finalul actului II). 
De la acest model a plecat Giuseppe Verdi în operele sale, întreaga sa primă 
perioadă de creaţie în genul de operă fiind legată stilistic și dramaturgic de 
modelul operei cu subiect istoric promovată de antecesorii săi italieni.? 

În creația de operă verdiană, scena de ansamblu este un ingredient absolut 
nu doar al punctelor de convergenţă ale dinamicii acţiunii, ci şi al succesului de 
public. Se cunosc puţine coruri din opere, devenite celebre înaintea lui Verdi’. 
Acesta intuiește virtualitatea și forța expresivă pe care sonoritatea corală o poate 
releva şi ridică scena de ansamblu cu implicarea corului la rang de „șlagăr” absolut 
în cultura italiană; să pomenim, în acest sens, doar o parte din marile pagini 
destinate corului în operele sale: Corul sclavilor evrei (Va, pensiero*) din Nabucco, 
Corul țiganilor (Chi del gitano i giorni abbella) din Trubadurul, Brindisi din La traviata, 
Marşul triumfal (Gloria all'Egitto) din Aida. 

Mai mult decât atât, corul depășește în creaţia lui Verdi rolul său 
tradițional, de încununare sonoră a finalurilor de act, devenind un organism 
esenţial în desfășurarea evenimentelor acțiunii și constituind osatura pe care 
aceasta se dezvoltă, punându-l în centrul jocului tensional al poveștilor 
întruchipate scenic (astfel de opere, în care corul devine personaj central, pot fi 
considerate, spre exemplu, Nabucco, Aida). 

Nu mai puţin relevantă în creația verdiană este aria cu cor, emblematică 
prin dezideratul de a scoate aria din menirea ei tradițională, de a evidenția lirismul 
şi atitudinea reflexivă a personajelor, și de a o îndrepta mai degrabă spre virtuțile 
ei dramatice, fără a o „decupa” de restul acțiunii ci, din contră, prin integrarea 
acţiunii în ea: astfel se întâmplă cu arii celebre din opusurile verdiene, precum 


1 Donald Grout, Hermine Weigel Williams, A Short History of Opera, ediţia a patra, New York, Columbia 
University Press, 2002, p. 198. 

2 Daniel Snowman, The Gilded Stage. A Social History of Opera, Atlantic Books, London, 2009, p. 110. 

3 Roberta Montemorra Marvin (ed.), The Cambridge Verdi Encyclopedia, Cambridge University Press, 
2013, pp. 91-92. Autorul articolului chorus, Markus Engelhardt, menţionează de asemenea că Verdi era 
numit de contemporanii săi „părintele corurilor de operă”, cu toate că recunoaște influența lui 
Giacomo Meyerbeer în concepţia și rolul corului în dramaturgia scenică. 

4 S-a evidenţiat adesea și rolul politic al unor subiecte de operă verdiene sau al unor coruri devenite 
celebre, precum Va, pensiero. Cf. Daniel Snowman, The Gilded Stage. A Social History of Opera, ed. cit., 
p. 154, vezi şi: Paul Robinson, Opera and Ideas: From Mozart to Strauss, Cornell University Press, 
New York, Harper & Row, 1985, p. 155. 

Di quella pira (aria lui Manrico, Trubadurul, actul III), I! maledetto (aria lui Ismaele, 
Nabucco, actul Il) sau aria lui Zaccaria (Sperate, o figli, aceeași operă, actul I), 
Rataplan (aria Preziosillei, cu cor a cappella din Forța destinului, actul III).! 

În jurul corului, cu concursul ansamblului vocal solistic și al orchestrei, 
Verdi construieşte scene de mare virtuozitate muzicală, dar şi cu o nemaiîntâlnită 
pregnanţă şi intensitate dramatică. Astfel de momente sunt scena S'apressan 
gl'istanti d'un ira fatale (Nabucco, finalul actului II), scena consacrării sabiei lui 
Radames și marșul triumfal (Aida, actul I şi, respectiv, finalul actul II), grandioasa 
scenă a auto-da-f&-ului (Don Carlo, finalul actului II) sau marea scenă din finalul 
actului al treilea al operei Otello, pe care bibliografia de specialitate italiană o mai 
numește şi „il grande concertato”, pentru somptuozitatea ei dramatică și 
dificultatea ei tehnică. 

Din punct de vedere dramaturgic, coagularea întregii tensiuni în 
momentul de maximă concentrare de forțe sonore și vizuale în spectacolul de 
operă pare un obiectiv firesc, care se impune de la sine prin coordonatele acțiunii 
însăși, dar Verdi este cel care realizează această coagulare prin mijloace şi efecte 
muzical-dramatice, unind din punct de vedere motivic, al centrilor tonali, ritmic, 
dinamic, timbral, ideile configurate în operă până la acest moment și totodată 
anunțând premonitoriu o serie de alte teme ce se vor dezvălui urechii în actele ce 
urmează. 

Vom lua drept exemplu scena auto-da-f&-ului (finalul actului I) din opera 
verdiană Don Carlo? pentru a ilustra acest fapt. Pentru început, să conturăm tabloul 
evenimentelor și situațiilor la momentul acestei scene: Don Carlo, infantele Spaniei, 
nepot al lui Carlo Quinto şi fiu al regelui Filippo, este îndrăgostit de Elisabetta, care 
îi fusese destinată ca soție dar care este acum soția tatălui său. Tensiunile și 
conflictele din Flandra, dar și starea psihică şi sufletească disperată a infantelui, 
îl determină pe Rodrigo, marchiz de Posa şi prieten din copilărie cu Carlo, să îi 
ceară ajutorul în eliberarea de sub jugul spaniol și catolic a acestor provincii. 
Dar apărarea lor înseamnă poziționarea lui Carlo împotriva propriului său tată și 


1 Modelul verdian al ariei cu cor va fi preluat apoi cu mare succes în opera franceză, fiind suficient să 
amintim câteva celebre exemple: aria lui Mefisto din Faust (Le veau d'or est toujours debout, cu cor de 
bărbaţi) de Charles Gounod și Habanera şi, respectiv, aria Toreadorului din Carmen de George Bizet. 

2 Don Carlos (premiera: Paris, marite 1867), cea de a 25-a operă a lui Giuseppe Verdi, libret de 
François-Joseph Mèry şi Camille Du Locle, după poemul dramatic Don Carlos, Infant von 
Spanien (Don Carlos, infantele Spaniei) de Friedrich Schiller (1787). Versiunea originală în 5 acte, în 
limba franceză. Este opera cu cele mai multe versiuni (5) din întreaga creaţie a lui Verdi, unele 
autorizate chiar de autor, altele realizate ulterior morţii acestuia. O analiză comparativă a versiunilor 
operei a realizat muzicologul Julian Budden, în volumul The Operas of Verdi, vol. 3: From Don Carlos to 
Falstaff, Clarendon Paperbacks, Clarendon Press, 1992. Cf. și Montemorra Marvin, Roberta (ed.), 
The Cambridge Verdi Encyclopedia, Cambridge University Press, 2013, pp. 128-138. Versiunea în limba 
italiană (Don Carlo), cu traducere și adaptare a libretului în 4 acte (premiera Teatro alla Scala, Milano, 
ianuarie 1884), a cunoscut o variantă ulterioară în limba italiană, dar în 5 acte. Face parte din perioada 
a doua a creaţiei de operă verdiene, fiind plasată între La forza del destino (1862) şi Aida (1871). 
Cf: Burton D. Fisher, Verdi's Don Carlo (Opera Journeys Lecture Series), Opera Journeys, 2002. 

trădare în ochii Inchiziției. Suntem în mijlocul unei lumi dominate, deci, de 
Inchiziţie şi de atmosfera închistată de la Curtea Spaniei, dictată atât de protocolul 
sever, cât mai ales de relaţia rece dintre Filippo şi Elisabetta și de demonii lui 
Filippo: obsesia unui complot, pe de o parte, și drama de a nu fi iubit de propria 
soţie, însoțită de bănuiala crescândă a relaţiei ei amoroase cu fiul lui, pe de altă 
parte. Acţiunea se ramifică și mai mult prin cele două personaje care gravitează în 
jurul triunghiului Filippo — Elisabetta — Don Carlo: Rodrigo, marchiz de Posa și 
prinţesa Eboli. Rodrigo, prin rolul său atât în planul afectiv al prieteniei cu Carlo, 
cât mai ales în plan politic (salvarea lui Carlo de furia răzbunătoare a tatălui și de 
complotul Marelui Inchizitor şi, respectiv, lupta lui pentru eliberarea Flandrei) iar 
Eboli, ca ferment al acţiunii, prin pasiunea ei față de Carlo care declanșează firul 
evenimentelor prin scrisoarea anonimă trimisă infantelui, care va genera nefericita 
lui confuzie şi va atrage actele de gelozie și trădare ulterioare ale prințesei.! 

lată cum ar putea fi schematizate raporturile între personajele operei 
(am marcat cu săgeată simplă uni- sau bidirecţională relaţiile de iubire, cu linie 
întreruptă, relaţiile de prietenie, cu linie punctată relaţiile de falsă prietenie și cu 
linie întreruptă de puncte relaţiile cu implicație politică): 


Filippo_———————Elisabetta  <———— Bon Carlo 
sea, E | 
| `n i l 
4 4 ~a ył 


Marele Inchizitor "> Marchizul de Posa 


Acțiunea se desfășoară, deci, pe trei coordonate aparent paralele, dar care 
se întrepătrund. Acestea sunt coordonata istorico-politică, cea relațional-afectivă și 
cea social-religioasă. 

Coordonata istorico-politică este reprezentată de perioada istorică a 
domniei regelui Filip al II-lea de Habsburg? (1556-1598), perioadă în care Spania 
era principala putere politică europeană.’ Dar acţiunea operei verdiene face referire 


1 Este important de menţionat faptul că în drama lui Schiller legătura dintre Eboli şi conspiratorii de la 
Curte, împreună cu Marele Inchizitor, cât şi legătura pasională dintre Eboli și Filip sunt mult mai 
pronunţate, conferind astfel justificări mai pregnante ale direcției firului acțiunii decât în libretul 
operei verdiene. 

2 Fiu al împăratului Carol Quintul și al Reginei Isabela a Portugaliei, Filip a deținut în diverse perioade 
ale domniei sale titlurile de rege al Spaniei (1556-1598), rege al Neapolelui și al Siciliei (1554-1598), 
rege al Angliei și Irlandei (co-regent cu Maria I, 1554-1558), rege al Portugaliei și al Algarvelor 
(1580-1598) şi rege al Regatului Chile (1554- 1556). 

3 Pentru mai multe detalii referitoare la rolul lui Filip al II-lea în politica și istoria europeană, 
vezi volumul Geoffrey Parker, The Grand Strategy of Philip II, Yale University Press, 2000. 

la calitatea sa de prinț suveran al Celor Şaptesprezece Provincii!. Cele două 
subcoordonate politice ale acestei ramuri a acțiunii sunt, pe de o parte, alianța 
matrimonială a lui Filip al II-lea cu Elisabeta de Valois?, care va da naștere legendei 
referitoare la iubirea neîmplinită dintre cea din urmă şi Don Carlos? şi, pe de altă 
parte, conflictul dintre Filip al II-lea și popoarele oprimate din Ţările de Jos. Acest 
ultim aspect istoric se leagă indisolubil de cea de a doua coordonată a acțiunii, și 
anume coordonata social-religioasă, căci suntem în perioada de apogeu a 
Inchiziției catolice, într-o Spanie dominată de ultracatolicul Filip, în conflict cu 
protestantismul emergent în toată Europa, şi în special în Provinciile amintite. 
Acest fapt explică de ce epicentrul întregului libret al operei verdiene este o scenă 
de auto-da-fe. 

Coordonata relațional-afectivă a operei gravitează în jurul a trei 
sentimente dominante: iubirea, gelozia și prietenia. Iubirea se manifestă în relaţiile 
dintre personaje sub mai multe aspecte: cea filială (desprinsă cu mai multă 
pregnanţă din drama lui Schiller decât din libretul operei), iubirea conjugală 
(din păcate neîmpărtăşită de Elisabetta), iubirea extraconjugală (dintre Filip și 
Eboli, şi în acest caz mai intens speculată în dramă) şi iubirea pasională dar ilicită 
(dintre Carlo şi Elisabetta, fiind una reciprocă dar imposibilă, dar şi iubirea lui 
Eboli pentru Carlo, una posibilă, dar neîmpărtășită). 

Gelozia apare cu precădere la două personaje — Eboli și Filippo — dar este 
intens speculată, atât muzical cât şi dramaturgic: Eboli, geloasă atât pe Elisabetta, 
cât și pe Carlo, iar Filippo, pe propriul său fiu, pentru că beneficiază de iubirea pe 
care el nu o poate primi de la Elisabetta. 

Prietenia este sentimentul pe care se construiește relaţia dintre Don Carlo 
şi Posa şi care constituie linia conducătoare a întregii opere (celebrul duet 
Carlo-Posa din actul I al versiunii italiene în patru acte, Dio, che nell'alma infondere, 
va cunoaşte reverberaţii recurente de-a lungul întregii opere). O prietenie veche, ce 
datează din copilăria lor, care va duce la sacrificul de sine al celui din urmă pentru 
ca infantele să poată duce mai departe dezideratul său politic: eliberarea Flandrei. 


1 Este vorba despre Ţările de Jos, la care se adaugă teritorii din actualul nord al Franţei şi actualul vest al 
Germaniei stăpânite de Spania, prin Filip al II-lea, din 1556 până în 1581, la care se face referire în 
libret prin titulatura generală de Flandra. 

2 Elisabeta de Valois, regina Spaniei (1545-1568), fiică a lui Henric al II-lea al Franţei și al Caterinei 
de' Medici. http://www.treccani.it/enciclopedia/elisabetta-di-valois-regina-di-spagna (18 februarie 
2017). Aceeași sursă bibliografică notează povestea de dragoste dintre Elisabetta și Don Carlos ca fiind 
o legendă născută în ultimele decenii ale secolului al XVI-lea care, însă, nu are fundament istoric și 
care a fost inpirată de evenimentele legate de moartea prematură a celor doi, la doar câteva luni 
distanță. Legenda a câștigat notorietate, fiind adesea confundată cu însăși istoria, datorită romanului 
istoric Dom Carlos (1672) de Cesar Vichard de Saint-Real și dramei lui Friedrich Schiller, Don Carlos, 
Infant von Spanien (1787). 

3 Destinată iniţial pentru a forma o legătură matrimonială cu Don Carlos, Elisabeta de Valois va deveni 
soţia tatălui acestuia, Filip al II-lea, în urma Tratatului de la Cateau-Cambresis. Căsătoria va avea loc 
în 1559, astfel că Don Carlos va deveni fiul ei vitreg. În: Enciclopedia Italiana, 
http://www.treccani.it/enciclopedia/elisabetta-di-valois-regina-di-spagna (18 februarie 2017). 

Dar ea mai apare şi între Elisabetta și Eboli, trădarea celei din urmă fiind urmată de 
remușcare, un sentiment cu rol de laitmotiv afectiv al întregii opere (a lui Filippo, 
că este nevoit să își sacrifice propriul fiu - ajunsă la paroxism în duetul 
Filippo-Marele Inchizitor, a lui Carlos, că nu este iubit de tatăl său — mai pregnantă 
în dramă, a Elisabettei, că poartă în inimă o iubire ilicită pentru Carlo şi că o 
ascunde soțului ei, căreia dorește să îi rămână fidelă — deconspirată de aceasta în 
toate scenele de duet cu Carlo de-a lungul operei). 

Scena auto-da-ft-ului! este plasată la sfârşitul actului al treilea al operei 
(scena a doua), în versiunea în cinci acte, respectiv la sfârşitul actului al doilea, 
în cea în patru acte? în limba italiană. Ea este precedată de tabloul în care 
Don Carlo dă curs invitației dintr-o scrisoare anonimă pe care o crede trimisă de 
Elisabetta, de a se întâlni cu ea în ascuns. Scrisoarea este de fapt trimisă de prinţesa 
Eboli, îndrăgostită de el. Din confuzia infantelui la vederea prinţesei, ea deduce 
faptul că acesta credea că pe altcineva urma să întâlnească și, înțelegând că cea 
iubită de el este chiar regina, izbucneşte într-o criză de furie în care ameninţă să se 
răzbune şi să demaște regelui (a cărui amantă secretă era — fapt expus și speculat 
mult mai amănunţit în drama schilleriană decât în libret) legătura amoroasă dintre 
cei doi. Posa va face tot posibilul să aplaneze conflictul și, rămas singur cu 
Don Carlo, îl convinge să îi încredințeze toate documentele care l-ar putea 
incrimina pe cel din urmă în cazul în care Inchiziția ar afla de planul lor de 
eliberare a Flandrei. Să mai amintim că Rodrigo, marchiz de Posa, fusese însărcinat 
de Filippo să îl spioneze pe Don Carlo, în urma suspiciunilor acestuia cu privire la 
relația de iubire dintre el și regină, dar şi la un posibil complot al infantelui şi, 
evident, Posa acceptă acest compromis, considerând că din această poziție 
favorizantă va putea să îl protejeze mai bine pe Carlo, de care îl leagă cea mai 
sinceră și afectuoasă prietenie. 

Rezumând datele acțiunii la momentul dramatic al scenei auto-da-ft-ului, 
conchidem următoarele trei situaţii: 1. regele își bănuiește fiul și soţia de o relaţie 
de iubire ilicită şi este ros de lipsa reciprocităţii iubirii lui conjugale și de gelozie, 
dar și de obsesia unui complot împotriva lui, plasându-se într-o poziţie defensivă 
cu grad de agresivitate puternic (este un „butoi cu pulbere” gata să explodeze), 
2. Eboli îl iubeşte pe Carlo dar, aflând de această relaţie între cei doi, ameninţă să îi 
demașşte, 3. Posa a făcut „pactul cu diavolul” acceptând solicitarea regelui de a îi 
spiona pe cei doi, sperând că așa va avea acces la informaţii direct de la rege în 
legătură cu intenţiile Inchiziției de a-l pedepsi pe Carlo pentru trădare în lupta de 


1 Scena auto-da-fă-ului nu este preluată în libret din drama lui Schiller, ci dintr-o altă piesă de teatru, 
Philippe II, Roi d'Espagne (1846) de Eugene Cormon (1810-1903), cunoscut dramaturg și libretist 
francez; din aceeași piesă a fost preluată și acţiunea actului I al versiunii originale a operei (în 5 acte), 
desfășurată la Fontainebleau, care explică povestea de iubire dintre Elisabetta și Don Carlos, dar care 
lipsește din versiunea italiană în 4 acte. 

2 În analiza de față vom apela la versiunea operei în 4 acte, în limba italiană. 

eliberare a Flandrei. lată, deci, îngemănându-se cele trei sentimente dominante ale 
poveștii: iubirea, gelozia (răzbunarea) şi prietenia. 

Momentul dramatic la debutul acestei scene, deci, este deja aproape de 
paroxism. Şi tocmai în acest punct al acţiunii, preluând din mers tensiunea deja 
acumulată, cortina se ridică dezvăluind un tablou inchizitorial, de o somptuozitate 
demnă de o grand-opera franceză, în care condamnați ai Bisericii urmează să fie arşi 
pe rug, în uralele poporului şi ale nobilimii de la Curte care își declară într-un glas 
admiraţia şi susținerea necondiționată pentru rege, a cărui suită urmează să își facă 
apariţia. Este, cum ar spune Lessing, „momentul fecund” al întregii opere. 

Scena este dominată de futti-ul orchestral, în Mi major, 6/8, cu scriitură 
izoritmică în triolete și desfășurând traiectorii melodice ascendente secționate prin 
secvențare cromatică: 


Exemplul 1: Actul II (scena 2), reducția de pian, m. 10-12 


Acest cadru de somptuozitate şi exuberanţă pregăteşte intervenţia corului 
(poporul) în unisoni: 


-n0. - re, o-nor al piăgrande dei Re. 


Exemplul 2: Actul II (scena 2), Cor (extras sopran), reducţia de pian, m. 14-17 


Desprindem din aceste două exemple elementele generatoare de 
expresivități multiple de-a lungul întregii opere: fie reevocări ale unor momente 
muzicale trecute, fie prefigurări ale unora ce urmează a fi auzite, astfel că acest 
moment muzical-dramatic reprezintă un summum al ideilor muzicale ale operei, un 
punct de convergență unde poposesc și de unde pleacă mai departe celulele 
generatoare de discurs muzical și dramatic pe care le vom analiza în rândurile care 
urmează și care constituie chintesența motivică a întregii opere. 


1 Unisonul a fost adesea valorificat de Verdi în corurile sale ca formă de expresie muzicală a lui „într-un 
gând”, exemple celebre fiind Corul sclavilor evrei din Nabucco, Corul țiganilor din Trubadurul sau 
corurile rituale din Aida (debutul actului III). 

Din primul exemplu (introducerea orchestrală a scenei) se disting două 
gesturi muzicale cu rol de laitmotiv: succesiunea de triolete izocrone de optimi ca 
element ritmic și acordul repetat ca element de scriitură armonică. Tema corală din 
cel de-al doilea exemplu, ce se va relua de două ori de-a lungul scenei, vădește 
două caracteristici cu continuitate pe parcursul operei: linia melodică bazată 
fundamental pe intervalul de cvartă perfectă și formula trioletului izocron precedat 
de pătrime cu legato. De asemenea, remarcăm ambitusul neobișnuit al acestei teme 
(o terțiadecimă mare) pe care corul îl acoperă în doar trei măsuri, fiind o temă 
expansivă, de preamărire a regelui Filippo. 

Vom trata pe rând aceste elemente de particularitate laitmotivică — cvarta 
perfectă, trioletul izocron, acordul repetat - ilustrând incidenţele lor şi faţetele 
expresive pe care acestea le comportă în discursul muzical de-a lungul operei. 

Cvarta perfectă reprezintă principalul element de construcție melodică în 
momente esenţiale ale operei, începând chiar cu primele măsuri ale acesteia, la cei 
4 corni solo, unde linia melodică în jurul cvartelor precede corul călugărilor de la 
Mănăstirea Saint-Juste, la mormântul lui Carlo Quinto, accentuând prin registrul 
grav, prin ritmul punctat și prin timbralitate atmosfera sumbră: 


CORNO 1.in Re 


CORNO II. in Si basso 


CORNO III. in Mi 


CORNO IV. in Za 


Exemplul 3: Don Carlo (versiunea italiană în 4 acte), actul I, scena 1, m. 1-11, 
partitura generală 


Aceeași cvartă perfectă va defini melodic aria lui Don Carlo (Io la vidi) din 
același act, în care acesta îi povestește lui Rodrigo că e îndrăgostit de Elisabetta, 
dar de această dată, cvarta aduce, pe fondul izocroniei şi a timbralității vocale 
dublate de coarde și intervenţia camerală a clarinetului și apoi a combinației 
flaut-fagot, o atmosferă intimă, elegiacă, dominată de suferința iubirii fără 
speranţă: 


Cantabile 
f d 


Exemplul 4: Actul I, Io la vidi, reducţia de pian, p. 10, m. 1-7 


Și duetul de dragoste dintre Don Carlo și Elisabetta (Perduto ben mio sol 
tesor) din actul I valorifică intervalul de cvartă, dar de data aceasta nu ca salt, ci ca 
circumferință intervalică a motivelor ce compun linia melodică: 


Clemen . telddio, co. sì bel 


l- 
Fna 
mu 


pi 


D.C 


Exemplul 5: duet Elisabetta-Don Carlo, actul I, p. 65, reducţia de pian 


În mod simbolic, duetul va prelua tonalitatea ariei de dragoste a lui 
Don Carlo, Sib major, deconspirând, dacă mai era nevoie, reciprocitatea 
sentimentelor. Din punct de vedere timbral, aceleași instrumente ca în arie vor 
acompania şi duetul: flautul, oboiul și acum cornul englez. Poate fi observat de 
asemenea acompaniamentul în triolete izocrone arpegiate (la coarde, în staccato), 
dar aici trioletul potențează lirismul și nu explozia entuziastă, ca în scena 
auto-da-fe-ului. 

În egală măsură, partitura prințesei Eboli este punctată de turnuri 
melodice dominate de intervalul de cvartă. Două intervenţii esenţiale ale ei în 

dramaturgia operei sunt înrudite melodic, dar denotă stări emoţionale complet 
diferite: prima, în terţetul Eboli — Don Carlo — Posa din actul II (celebrul Trema per 
te), unde întăresc gelozia și răzbunarea. Și aici, cvarta perfectă este combinată cu 
trioletul izocron: 


Exemplul 6 : Trema per te, terțet Eboli-Carlos-Posa, actul II (intervenţie Eboli), 
red. de pian, p. 122 


Cel de-al doilea moment în care discursul prințesei Eboli va reveni la 
cvarte dezvăluie remuşcarea şi dorinţa ei nedisimulată de a fi iertată de către 
regină pentru gelozia şi trădarea ei, în aria O don fatale (actul III). Pentru a accentua 
dramatismul momentului, Verdi folosește cvarta micșorată şi combină intervalul 
cu scriitura punctată şi cu acordul repetat, şi ele simbolice în cuprinsul operei: 


Exemplul 7: aria lui Eboli, O don fatale, actul III, reducţie de pian, p. 234 


Aria va rememora motivul ritmico-melodic din Trema per te (actul II), dar 
de data aceasta furia este îndreptată asupra ei însăși („ti maledico, o mia beltà” 1): 


con foren N 
= 7 
L > 


' 
SYTE 
~ 4 == = P 

IAA bi 97 Și h 
w D 


Exemplul 8: O don fatale, reducţia de pian, p. 235 


1 „Te blestem, frumusețe a mea!” [trad. n.] 

Trioletul izocron (recunoscut cu funcție identică în partitură în profilul 
ritmic al metrului de 6/8) este şi el un element de construcţie care va genera 
expresivități multiple în contexte dramatice diferite, câteva dintre ele fiind deja 
menționate în relație cu intervalul de cvartă perfectă și care converg toate spre 
scena auto-da-fe-ului. Ca particularitate de construcţie ritmică, trioletul izocron de 
optimi apare adesea în paginile operei precedat de o valoare de pătrime prelungită 
prin legato cu prima valoare a trioletului, așa cum se poate observa în exemplul 
nr. 2. Dar să urmărim parcursul acestei formule și fațetele expresive pe care aceasta 
le primeşte în combinaţie cu alte motive cu rol laitmotivic. 

Prima apariție memorabilă a acestei formule survine în recitativul care 
precede celebrul duet Dio, che nell'alma infondere din actul I, (Tristo me, în sumbra 
tonalitate mib minor, dar aici în versiunea formulei specifică metrului de 6/8, 
anacruzic, cu repetare acordică): 


(con disperazione) 


À 
C rb] a um ar 

D.o Hopi a E e E a 9 IN E S T 
ED = Sp Ip PIPI 


22222222S 


CS. Sempre . 


Exemplul 9: recitativ Don Carlo-Posa, actul I, reducția de pian, p. 18 


Cea de a doua apariție a formulei ritmice dublate de repetare acordică în 
acompaniament survine chiar în duetul menționat, a cărui linie melodică va răsuna 
în scriitura orchestrală de-a lungul operei în momente esențiale care trimit la 
prietenia dintre cei doi!: 


1 Momentele în care această temă va fi reitarată sunt: scena auto-da-fé-ului, finalul terțetului Eboli-Carlo- 
Posa din actul II și ea va reverbera o ultimă dată în aria lui Posa din actul final, înaintea asasinării lui 
prin complotul regelui Filip cu Marele Inchizitor (va muri în braţele lui Carlo, smulgându-i din nou 
promisiunea că va duce mai departe lupta pentru eliberarea Flandrei). 

D.CARLO 
> 


Exemplul 10: duet Carlo-Posa, actul II, reducţia de pian, p. 21 


Duetul este întrerupt de apariţia regelui și a reginei, veniți să se închine la 
mormântul lui Carol Quintul, iar aici trioletul, în orchestrația monumentală 
dominată de alămuri, va răsuna pentru prima oară în toată plenitudinea sa, 
combinat cu motivul acordului repetat: 


(a D.Carlo) 


Exemplul 11: actul I, red. de pian, p. 24 (apariţia regelui și a reginei), 
triolet izocron şi acord repetat 


Următoarea apariţie a motivului ritmic menţionat are loc în duetul de 
dragoste Elisabetta - Don Carlo, în care aceasta îi spune că va pleda pentru el în 
faţa regelui pentru a îi încredința teritoriile flamande și a pune capăt opresiunii; 
acest moment creează prima legătură tematică cu scena auto-da-fe-ului. Aici apare 
atât modelul acordului repetat cât şi structura ritmică de succesiuni de triolete, cât 
şi formula pătrimii legate de triolet izocron la vocea solistică: 

esa 


HRT 
"arman 


Exemplul 12: duetul Elisabetta-Don Carlo, actul I, red. de pian, p. 62, 
triolete și acord repetat 


Această formulă ritmică cu valoare de simbol va fi valorificată și în duetul 

Filippo-Posa, din nou într-un moment tensional în care Posa îi reproșează 
suveranului atitudinea dictatorială față de flamanzi: ea survine, în combinație cu 
repetarea acordică, pe cuvintele „Quest'è la pace che voi date al mondo? 
il popol geme e si speme tacendo”!, ca mai apoi să fie reluat în aria lui Filippo, 
Ella giammai m'amò din actul III, reiterând tonal autenticitatea iubirii lui față de 
Elisabetta prin opțiunea pentru tonalitatea Sib major, care acompaniase și aria lui 
Carlo şi duetul de dragoste Elisabetta-Carlo. Și aici, trioletul izocron este dublat de 
motivul repetării acordice, pe textul „Se il serto regal a me desse il poter di leggere 
nei'cor, Che Dio può sol veder!”? 

Formula de triolet izocron in variantă ostinată va fi folosită de Verdi şi 
nedublată de repetarea acordică, cu precădere în acompaniamentul orchestral, 
în momente precum Romanța Elisabettei (în care aceasta își ia rămas bun de la 
Contesa d'Aremberg, exilată de Filippo în Franța pentru că a încălcat protocolul, 
permițându-i reginei să rămână singură şi dându-i astfel posibilitatea de a îl vedea 


1 „Aceasta este pacea pe care o daţi lumii? ... poporul geme și nădăjduiește în tăcere”. [trad. n.] 
2 „Dacă sceptrul regal mi-ar da puterea să citesc inimile, pe care doar Dumnezeu le poate vedea!” 
[trad. n.] 

pe Carlo în cadru intim) sau în duetul Elisabetta-Eboli din actul III în care aceasta 
imploră iertarea reginei pentru trădarea ei. 

Se observă, deci, că aceste „gesturi” muzicale cu rol în dramaturgia 
muzicală se contopesc și se combină în diferite ipostaze înaintea, în timpul şi după 
momentul auto-da-ft-ului, creând continuități şi metamorfoze expresive pentru a 
potenţa tensiunea acțiunii însăşi. Dar coagularea acestora în scena amintită nu este 
singurul factor care o transformă în vector tensional al întregii opere. Acţiunea 
însăși cere acest plus de tensiune din partea muzicii: în mijlocul procesiunii către 
rug a condamnaților sosesc regele şi regina (aici Verdi a potențat majestatea 
momentului prin folosirea unei fanfare din culise, în alternanță sau suprapunere cu 
discursul orchestral desfășurat în fosă). Momentul solemn este întrerupt de 
apariţia lui Don Carlo în fruntea unui grup de șase deputaţi flamanzi, pentru a 
pleda în numele lor în fața regelui: ajuns în culmea furiei pentru neobrăzarea și 
sfidarea fiului, regele își arată intransigenţa față de cauza acestuia și Carlo ridică 
sabia asupra tatălui și suveranului său. Regele ordonă gărzilor să îl dezarmeze, 
iar la refuzul acestora, Posa însuşi ia sabia din mâna prietenului său și o înmânează 
regelui: ceea ce în ochii regelui este devotament, în cei ai lui Carlo arată a trădare a 
unei prietenii pe care o credea de nezdruncinat. Carlo este arestat și, ușurat de 
depășirea crizei, Filippo îl înnobilează pe Posa drept duce și declanşează procesul 
arderii pe rug a condamnaților eretici. 

Această monumentală scenă, fără vreun precedent în creaţia verdiană, este 
de o complexitate cu totul ieşită din comun: necesită trei planuri corale suprapuse 
(poporul, inchizitorii şi deputaţii, ultimele două grupuri constituindu-se în linii de 
unison la voci grave), orchestră mare şi fanfară din culise, precum şi soliști. 
Din punct de vedere formal, cele trei incidenţe ale temei corale expuse la începutul 
analizei configurează tabloul într-o formă de rondo, în care cupletele sunt 
constituite de intervențiile inchizitorilor şi ale deputaţilor, în frunte cu Don Carlo. 
Tabloul prilejuieşte ample deschideri ale unisonului coral iniţial în desfășurări 
fugate, iar finalul va vedea cele trei teme - a poporului, a inchizitorilor și a 
deputaţilor — suprapuse polifonic în cea mai măiestrită pagină de polifonie corală 
de operă de până atunci.! 

Ecouri muzicale ale dramatismului și complexității monumentale, nu doar 
ale acestei scene, ci a întregii opere, reverberează în pagini verdiene ulterioare; 
să ne gândim doar la câteva posibile paralele: în atitudini, duetul Carlo-Posa / 
duetul Otello-lago, în construcție, Auto-da-fe-ul / Marşul triumfal. De asemenea, 
corurile călugărilor de la Mănăstirea Saint-Juste care apar în Don Carlo la începutul 
şi finalul operei, amintesc de Trubadurul şi de Forța destinului. 


1 Astfel de scene va mai crea Verdi in Aida, Otello şi Falstaff, marile opere ale ultimei sale etape de 
creaţie. În această lumină, ne apare drept simbolic faptul că ultima creaţie scenică a lui Verdi, Falstaff, 
se încheie cu un ansamblu reunind pe scenă soliștii și corul, într-o fuga de mare virtuozitate (Tutto nel 
mondo é burla). 

Don Carlo este, în cele din urmă, o operă de ansambluri solistice 
(Carlo-Posa, Filippo-Marele Inchizitor, Filippo-Posa, Carlo-Elisabetta, Carlo-Eboli, 
Carlo-Eboli-Posa, Filippo-Rodrigo-Elisabetta-Eboli) cu implicarea fundamentală a 
ansamblului coral, cum vor fi toate operele scrise după aceasta, în special Aida şi 
Otello. 

Complexitatea planurilor de acțiune, a  fațetelor personajelor, 
a întrepătrunderii afectivului cu socialul și politicul, ar fi putut distruge, din punct 
de vedere muzical, unitatea și coerenţa acestei opere. Acesta ar putea fi motivul 
pentru care Verdi alege să folosească, în loc de varietatea materialului motivic şi 
tematic, varierea infinit de ingenioasă a acestuia. 

